GHMC चुनाव में शानदार जीत पर बोले योगी आदित्यनाथ, 'भाग्यनगर' का भाग्योदय प्रारंभ हो रहा है...
GHMC चुनाव परिणाम में बीजेपी के शानदार प्रदर्शन को लेकर योगी आदित्यनाथ ने कहा कि "भाग्यनगर" का भाग्योदय प्रारंभ हो रहा है... हैदराबाद के निकाय चुनावों में भाजपा एवं आदरणीय प्रधानमंत्री श्री नरेंद्र मोदी जी के नेतृत्व पर अभूतपूर्व विश्वास जताने के लिए "भाग्यनगर" की जनता का कोटि-कोटि धन्यवाद।'
नई दिल्ली। ग्रेटर हैदराबाद नगर निगम (GHMC) चुनाव के परिणाम में बीजेपी के शानदार प्रदर्शन के बाद उत्तर प्रदेश के मुख्यमंत्री योगी आदित्यनाथ ने भी अपनी प्रतिक्रिया व्यक्त की है। योगी आदित्यनाथ ने ट्विट करते हुए लिखा है कि "भाग्यनगर" का भाग्योदय प्रारंभ हो रहा है... हैदराबाद के निकाय चुनावों में भाजपा एवं आदरणीय प्रधानमंत्री श्री नरेंद्र मोदी जी के नेतृत्व पर अभूतपूर्व विश्वास जताने के लिए "भाग्यनगर" की जनता का कोटि-कोटि धन्यवाद।' ग्रेटर हैदराबाद नगर निगम चुनाव में बीजेपी ने पूरी ताकत झोंक दी थी। पार्टी के लिए केंद्रीय गृह मंत्री अमित शाह, पार्टी अध्यक्ष जेपी नड्डा और उत्तर प्रदेश के मुख्यमंत्री योगी आदित्यनाथ ने चुनाव प्रचार किया था। 28 नवंबर को हैदराबाद निकाय के चुनाव प्रचार के दौरान उत्तर प्रदेश के मुख्यमंत्री योगी आदित्यनाथ ने कहा था कि अगर उत्तर प्रदेश में फैजाबाद और इलाहाबाद क्रमश: अयोध्या और प्रयागराज हो सकते हैं तो हैदराबाद भी दोबारा 'भाग्यनगर' हो सकता है। गौरतलब है कि, ग्रेटर हैदराबाद नगर निगम चुनाव के लिए 150 में से 149 सीटों पर एक दिसंबर वोटिंग हुई थी। इस चुनाव में टीआरएस ने 55, बीजेपी ने 48, असदुद्दीन ओवैसी की पार्टी AIMIM ने 44 और कांग्रेस ने दो सीटों पर जीत दर्ज की है। ऐसे में साफ है कि मेयर तेलंगाना में सत्तारूढ़ टीआरएस का ही होगा। GHMC चुनाव में तेलंगाना की सत्ताधारी पार्टी तेलंगाना राष्ट्र समिति (TRS)  सबसे बड़ी पार्टी के रूप में उभरी है हालांकि चुनावों में बीजेपी के 'उभरकर' सामने आने के कारण TRS की जीत का जश्‍न फीका पड़ गया है।बीजेपी ने हैदराबाद के निकाय चुनावों को पूरी गंभीरता से लेते हुए इस बार आक्रामक अंदाज में प्रचार किया था। यही नहीं पार्टी ने प्रचार में अपने ज्‍यादातर दिग्‍गज नेताओं को भी उतार दिया था। वहीं 2016 के चुनाव में टीआरएस 99, एआईएमआईएम 44, बीजेपी चार, कांग्रेस दो और टीडीपी एक सीट पर जीती थी।